Forskere på Aalborg Universitet får sammen med en række partnere godt ti millioner kroner de næste tre år til projektet. Håbet er, at øget forskning og viden om usikkerhed og pålidelighed af vindmøller kan skabe mere kosteffektiv energi, blandt andet ved at undgå konservative mølledesign. Fokus i projektet under ledelse af professor John Dalsgaard Sørensen fra Aalborg Universitet bliver fundering af vindmøller, vindmøllevinger samt drift og vedligehold af møllerne. - Vi kommer til at tage nogle store skridt hen imod fremtidens energiforsyning med dette projekt, lover han. I projektet deltager også partnere fra Risø DTU, Vestas Wind Systems A/S og Dong A/S.

Referat:
Skal havvindmøller stå distancen i konkurrencen med andre energikilder, skal der ske forbedringer i forhold til i dag. Det skal nordjyske forskere nu råde bod på med millionstøtte fra Det Strategiske Forskningsråd i ryggen.